Rio Spele ingelui deur ‘n ontploffing – praag.co.za — 20 jaar jonk!
By ‘n perdesportbyeenkoms in Deodoro, wat op ’n militêre basis is, het ‘n dwaalkoeël deur die seildak van die mediasentrum geskeur en op die vloer beland.
“Alle owerhede het die versekering gegee dat die koeël niks met die Spele of die Olimpiese familie of die media te doen gehad het nie. Die area was nie die teiken nie,” het ’n woordvoerder van die Spele, Mario Andrada, gesê.
Die openingseremonie was ’n glansgeleentheid, met atlete van deelnemende lande wat ouder­gewoonde in die Maracanã Olimpiese stadion deur Griekeland binne­gelei is.
Meer as 11 000 atlete van 206 nasionale Olimpiese komitees, insluitende vir die eerste keer Kosovo en Suid-Soedan, neem vanjaar deel. Altesaam 28 sportdissiplines word aangebied, insluitende sewes-rugby­ en gholf, wat in 2009 deur die internasionale Olimpiese komitee ingesluit is.
Rio de Janeiro is die eerste Suid-Amerikaanse stad om die somer­spele aan te bied. Dit is ook die eerste keer dat die Olimpiese Spele in ’n Portugeessprekende land aangebied word en die hele somerspele in die winter aangebied word.
Die aanloop tot die Spele is deur omstredenheid geteister, insluitende die onstabiliteit van die land se federale regering, kommer oor gesondheid en veiligheid oor die Zika-­virus en ernstige besoedeling in Guanabara-baai.
Dwelmskandale het die Russiese span sowel as die Keniaanse span getref, en meegebring dat talle Russiese atlete verbied is om aan die Spele deel te neem, terwyl die Keniane steeds welkom is.
Dié politiekery om die Russe uit te hou sal sorg vir minder belangstelling. Ook is onthul dat die Spelekomitee nie naastenby genoeg fondse het nie en deur die staat geborg sal moet word.
Ten minste die helfte van Brasilië se inwoners is fel gekant teen die Spele.
Skrywer praagGepubliseer op 8 Augustus 2016 8 Augustus 2016 Kategorieë Internasionale nuus, NuusSleutelwoord Kenia, Olimpiese spele, ontploffing, Rio, Rusland, terreur, verbod, verbode middels
Vorige Vorige artikel: Zim Sondag in duisternis na groot kragonderbreking
Volgende Volgende artikel: Uganda se president mik vir lewenslange termyn